送張巨山著作使閩分韻得我字
作者：陈渊
朝代：宋

paragraphs: 道山仙者居，是中乃置我。
白前英俊前，糠粃出揚簸。
同寮事闊略，未忍棄衰惰。
日聞所不聞，更欲學其可。
張侯廊廟器，文字粲藻火。
一班見餘論，已足踐青瑣。
欣然取使節，去我何其果。
無乃萬斛舟，未授濟川柁。
相攜湖上别，酒盡重城鎖。
分離情已重，去住計誰左。
從來洞庭野，乘雁不加夥。
何日西江潮，送我東歸舸。